GUÈRRA-E-PATZ-IV-WEB	De tot çò que Napoleon podie hèr: passar er iuèrn en Moscòu, dirigir-se entà Sant Petersburg o entà Nizhni- Novgorod, arrecular, vier mès entath nòrd o mès entath sud peth madeish camin que seguirie dempús Kutuzov, alistèc çò de mès absurd e funèst, ei a díder, demorar-se en Moscòu, en tot perméter qu‟es tropes saquegèssen era ciutat: dempús, trantalhant, gessec de Moscòu ar encontre de Kutuzov sense presentar batalha, virèc entara dreta, arribèc enquia Malo-Yaroslavets, e, un còp mès, sense sajar de daurir-se pas, seguic un itinerari desparièr deth seguit per Kutuzov, arreculant enquia Mozhaisk peth camin de Smolensk, entre regions debastades pera guèrra: que non se li podie acodir arren mès absurd e funèst, coma ac demostrèren es conseqüéncies.